Na temelju članka 80. Statuta Osnovne škole Ivanke Trohar Fužine Školski odbor Osnovne škole Ivanke Trohar, Fužine na 38. sjednici donosi dana 09. srpnja 2020.

**PRAVILNIK O MJERILIMA I NAČINU KORIŠTENJA VLASTITIH PRIHODA OSNOVNE ŠKOLE IVANKE TROHAR**

*Opće odredbe*

Članak 1.

Ovim Pravilnikom (dalje Pravilnik) se uređuju mjerila i način korištenja vlastitih prihoda Osnovne škole Ivanke Trohar, Fužine (dalje Škola) za koje ugovorom ili drugim aktom nije utvrđeno njihovo korištenje.

Vlastiti prihodi koje Škola ostvaruje u tržišnim uvjetima obavljanjem drugih djelatnosti i na druge načine su prihodi od:

1. iznajmljivanja učionica i školske sportske dvorane
2. pružanja usluge prehrane učenicima i djelatnicima u prostorima škole bez namjere gospodarski procjenjivih koristi
3. prodaja starog papira, čepova i baterija
4. prodanih proizvoda školske zadruge i vlastitih publikacija
5. financijske imovine (kamate na depozite po viđenju)
6. ostalih poslova (Trening životnih vještina) na tržištu i u tržišnim uvjetima.

Davanje u zakup i/ili privremeno korištenje školskog prostora (učionica, dvorane i dr.) i opreme uređeno je Odlukom o uvjetima, kriterijima i postupku za uzimanje i davanje u zakup i privremeno korištenje prostora i opreme u školskim ustanovama kojima je osnivač Primorsko-goranska županija.

Članak 2.

Škola može iznajmiti dio prostora koji nije neophodan za nesmetano obavljanje osnovne djelatnosti obrazovanja, nakon Zakonom i drugim propisima provedene propisane procedure.

Vlastiti prihodi ostvareni iznajmljivanjem prostora i opreme, pružanjem usluge prehrane, prodaje starog papira, baterija te ostalih prihoda iz čl. 1. st.2 škola koristi za podmirivanje rashoda nastalih realizacijom programa i aktivnosti temeljem kojih su vlastiti prihodi i ostvareni isključivo do iznosa naplaćenih vlastitih prihoda na tržištu.

Vlastiti prihodi iz čl. 1. st. 2. koristi se za podmirenje rashoda škole u okviru podskupina:

* 321 – Naknade troškova zaposlenima
* 322 - Rashodi za materijal i energiju
* 323 – Rashodi za usluge
* 324 – Naknade troškova osobama izvan radnog odnosa
* 329 – Ostali nespomenuti rashodi poslovanja

Vlastiti prihodi se nakon podmirenja izravnih troškova nastalih u svezi obavljanja navedenih djelatnosti može se koristiti za podmirivanje materijalnih rashoda poslovanja i rashoda za nabavu nefinanciijske imovine i za razvoj i unapređenje djelatnosti škole.

Iznimno od odredbi stavka 1. i 2. ovog članka Školski odbor može u slučaju više sile ili prijeke potrebe vlastite prihode iz ovog Pravilnika koji ostanu rasporediti na drugi način uz prethodnu suglasnost proračunski nadležnog upravnog odjela osnivača.

Članak 3.

Škola je dužna mjerila utvrđena ovim Pravilnikom primjenjivati za korištenje vlastitih prihoda ostvarenih u tekućoj poslovnoj godini kao i za korištenje prenesenog viška vlastitih prihoda ranijih godina.

Članak 4.

Škola je prilikom ostvarivanja vlastitih prihoda dužna iste evidentirati sukladno propisima kojima je uređeno proračunsko računovodstvo.

*Prijelazne i završne odredbe*

Članak 5.

Ovaj Pravilnik stupa na snagu dan nakon dana objave na oglasnoj ploči škole i objavit će se na web stranici škole.

Ovaj Pravilnik objavljen je na oglasnoj ploči škole dana 09. srpnja 2020. i stupio je na snagu dana 10. srpnja 2020.

KLASA: 003-05/20-01/01

URBROJ: 2112-39-2-12-08-20-01

Predsjednica Školskog odbora

\_\_\_\_\_\_\_\_\_\_\_\_\_\_\_\_\_\_\_\_

Irena Vlahinić, dipl.uč.